
3D nyomtatott alapanyagok orvostechnikai felhasználhatósága különböző fertőtlenítési eljárások után

A 3D nyomtatási technológiák számos esetben bizonyították, hogy orvostechnológiai eszközök fejlesztésében és gyártásában páratlan előnyökkel rendelkeznek. A COVID-19 világjárványban a felületi fertőtlenítés kiemelt szerepet kapott. Megvizsgáltuk, hogy különböző felületi fertőtlenítések hatására az anyagok mechanikai tulajdonságai milyen mértékben változnak meg és hogyan befolyásolják felhasználhatóságukat.
ABS, HIPS, PETG, PLA, PA, White Resin, Dental alapanyagokat, 70 V/V%-os etanolban, Suma Tab klórtablettából készült oldatban, H2O2 plazmával, autoklávval és száraz hővel 10 és 20 ciklusos eljárásoknak vetettük alá, protokoll szerint. Mikrobiológiai, citotoxicitási vizsgálatokat végeztünk. Anyagtani tulajdonságaikat ShoreD keménységvizsgálattal, Charpy-teszttel, hárompontos hajlítóvizsgálattal és szakítószilárdság vizsgálattal, törési felületüket SEM-mel vizsgáltuk.
ABS, HIPS, PETG, PLA autokláv vagy hőlégsterilezés közben deformálódik. Néhány fontosabb eredmény: ABS - H2O2 plazma (Szakítószilárdság: 2212 MPa ± 114 MPa-ról 2400 MPa ± 31.4 MPa-ra), HIPS - etanol (ShoreD: 70.24 ± 1.86 -› 74.3 ± 1.38), PETG - H2O2 plazma (Charpy-teszt: 26.5 kJ/m2 ± 2.9 kJ/m2-ről 22.8 kJ/m2 ± 11,0 kJ/m2-re), PLA - H2O2 plazma (Charpy-teszt: 19.4 kJ/m2 ± 1.5 kJ/m2-ről 15.1 kJ/m2 ± 1.8 kJ/m2-re), PA - autokláv (Charpy-teszt: 1756 MPa ± 29.6 MPa-ról 1410 MPa ± 19.4 MPa-ra), White Resin - etanol (Charpy-teszt: 16.5 kJ/m2 ± 3.0 kJ/m2-ről 6.7 kJ/m2 ± 1.64 kJ/m2-re), Dental - H2O2 plazma (hárompontos hajlítóvizsgálat: 2580 MPa ± 293 MPa-ról 1970 MPa ± 73.1 MPa-ra).
Anyagonként a következő ajánlásokat tesszük: ABS: etanol, suma tab; HIPS: etanol, suma tab, H2O2 plazma; PETG: etanol, suma tab; PLA: etanol, suma tab, H2O2 plazma, PA: autokláv, szárazhő; White Resin: suma tab, H2O2 plazma; Dental: autokláv, szárazhő, H2O2 plazma.



